CELEX: 62012CJ0472
Προδικαστική παραπομπή
Κανονισμός (ΕΟΚ) 2658/87
Κοινό δασμολόγιο
Δασμολογική κατάταξη
Συνδυασμένη ονοματολογία
Κλάσεις 8471 και 8528
Οθόνες πλάσματος
Λειτουργικές δυνατότητες οθόνης υπολογιστή
Λειτουργικές δυνατότητες οθόνης τηλεόρασης, μετά την εισαγωγή κάρτας βίντεο

Η αίτηση προδικαστικής αποφάσεως αφορά την ερμηνεία της συνδυασμένης ονοματολογίας (στο εξής: ΣΟ), που περιέχεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (
EE L 256, σ. 1
), όπως τροποποιήθηκε διαδοχικά από τον κανονισμό (ΕΚ) 2388/2000 της Επιτροπής, της 13ης Οκτωβρίου 2000 (
ΕΕ L 264, σ. 1
), τον κανονισμό (ΕΚ) 2031/2001 της Επιτροπής, της 6ης Αυγούστου 2001 (
ΕΕ L 279, σ. 1
), τον κανονισμό (ΕΚ) 1832/2002 της Επιτροπής, της 1ης Αυγούστου 2002 (
ΕΕ L 290, σ. 1
), και τον κανονισμό (ΕΚ) 1789/2003 της Επιτροπής, της 11ης Σεπτεμβρίου 2003 (
ΕΕ L 281, σ. 1
).
Η αίτηση αυτή υποβλήθηκε στο πλαίσιο διαφοράς μεταξύ των Panasonic Italia SpA, Panasonic Marketing Europe GmbH και Scerni Logistics Srl και της Agenzia delle Dogane di Milano (Υπηρεσία Τελωνείων του Μιλάνου, στο εξής: Agenzia), σχετικά με τη δασμολογική κατάταξη στη ΣΟ οθονών πλάσματος.
Το νομικό πλαίσιο
Το εναρμονισμένο σύστημα ονοματολογίας και κωδικοποίησης των εμπορευμάτων
Το Συμβούλιο Τελωνειακής Συνεργασίας, νυν Παγκόσμιος Οργανισμός Τελωνείων (στο εξής: ΠΟΤ), συστάθηκε με τη σύμβαση για την ίδρυση του εν λόγω συμβουλίου που συνήφθη στις Βρυξέλλες στις 15 Δεκεμβρίου 1950. Το εναρμονισμένο σύστημα ονοματολογίας και κωδικοποίησης των εμπορευμάτων (στο εξής: ΕΣ) καταρτίστηκε από τον ΠΟΤ και θεσπίστηκε με τη διεθνή σύμβαση για το εναρμονισμένο σύστημα ονοματολογίας και κωδικοποίησης των εμπορευμάτων (στο εξής: Σύμβαση για το ΕΣ), η οποία συνήφθη στις Βρυξέλλες στις 14 Ιουνίου 1983 και εγκρίθηκε, μαζί με το τροποποιητικό της πρωτόκολλο της 24ης Ιουνίου 1986, εξ ονόματος της Ευρωπαϊκής Οικονομικής Κοινότητας με την απόφαση 87/369/EΟΚ του Συμβουλίου, της 7ης Απριλίου 1987 (
ΕΕ L 198, σ. 1
).
Κατά το άρθρο 3, παράγραφος 1, της Σύμβασης για το ΕΣ, κάθε συμβαλλόμενο μέρος αναλαμβάνει τη δέσμευση να προσαρμόσει τη δασμολογική και στατιστική ονοματολογία του προς το ΕΣ, να χρησιμοποιεί όλες τις κλάσεις και διακρίσεις του συστήματος αυτού χωρίς προσθήκες ή τροποποιήσεις, καθώς και τους σχετικούς κωδικούς, και να ακολουθεί την αρίθμηση του εν λόγω συστήματος. Κάθε συμβαλλόμενο μέρος αναλαμβάνει, επίσης, την υποχρέωση να εφαρμόζει τους γενικούς κανόνες για την ερμηνεία του ΕΣ, καθώς και όλες τις σημειώσεις των τμημάτων, των κεφαλαίων και των διακρίσεων του ΕΣ και να μην τροποποιεί το περιεχόμενό τους.
Ο ΠΟΤ εγκρίνει, υπό τις προϋποθέσεις που καθορίζει το άρθρο 8 της Σύμβασης για το ΕΣ, τις επεξηγηματικές σημειώσεις και τις γνώμες δασμολογικής κατάταξης που εκδίδει η επιτροπή του ΕΣ.
Ως είχαν το 2002, οι επεξηγηματικές σημειώσεις του ΕΣ που αφορούσαν την κλάση 8471 ανέφεραν τα ακόλουθα:
«I. Αυτόματες μηχανές επεξεργασίας πληροφοριών και μονάδες αυτών
[...]
Δ. Μονάδες που παρουσιάζονται μεμονωμένα
[...]
Πρέπει να θεωρείται ότι αποτελεί μέρος του πλήρους συστήματος επεξεργασίας πληροφοριών, κάθε μονάδα που επιτελεί λειτουργία επεξεργασίας πληροφοριών και πληροί ταυτόχρονα τις ακόλουθες προϋποθέσεις:
α)
ανήκει σε τύπο που χρησιμοποιείται αποκλειστικά ή κυρίως σε αυτόματο σύστημα επεξεργασίας πληροφοριών·
β)
μπορεί να συνδεθεί με την κεντρική μονάδα επεξεργασίας είτε κατ’ ευθείαν είτε μέσω μιας ή περισσοτέρων άλλων μονάδων και
γ)
μπορεί να δέχεται ή να παρέχει δεδομένα σε μορφή –κωδίκων ή σημάτων– που μπορεί να χρησιμοποιηθεί από το σύστημα.
Εάν η μονάδα προορίζεται για μια ειδική λειτουργία διαφορετική από εκείνη της επεξεργασίας πληροφοριών, κατατάσσεται στην κλάση που αντιστοιχεί στη λειτουργία της ή, αν δεν υπάρχει, σε μία υπολειμματική κλάση (βλ. τη σημείωση 5 Ε του κεφαλαίου).
[...]
Στις ως άνω μονάδες [συστήματος επεξεργασίας πληροφοριών] περιλαμβάνονται οι οθόνες που προορίζονται για αυτόματες μηχανές επεξεργασίας πληροφοριών, οι οποίες αναπαράγουν γραφικά τα δεδομένα που επεξεργάζονται. Οι εν λόγω οθόνες διακρίνονται από τις οθόνες απεικόνισης –βίντεο μόνιτορ– και τους δέκτες τηλεοράσεως που κατατάσσονται στην κλάση 8528 από διάφορες απόψεις, και ιδίως διότι:
1)
Οι οθόνες για αυτόματες μηχανές επεξεργασίας πληροφοριών μπορούν να δέχονται σήμα μόνον από την κεντρική μονάδα αυτόματης μηχανής επεξεργασίας πληροφοριών και δεν είναι σε θέση να αναπαράγουν έγχρωμη εικόνα από σύνθετο οπτικό σήμα του οποίου η κυματοειδής μορφή αντιστοιχεί σε πρότυπα εκπομπής όπως είναι τα NTSC, SECAM, PAL, D‑MAC κ.λπ. Διαθέτουν τους τυπικούς συνδέσμους των συστημάτων επεξεργασίας πληροφοριών (για παράδειγμα διασύνδεση RS‑232 ή συνδέσμους DIN ή SUB‑D), ενώ δεν διαθέτουν κύκλωμα ήχου. Ο χειρισμός τους γίνεται με ειδικούς προσαρμογείς (για παράδειγμα μονοχρωματικούς ή γραφικούς αναπροσαρμογείς), οι οποίοι είναι ενσωματωμένοι στην κεντρική μονάδα της αυτόματης μηχανής επεξεργασίας πληροφοριών.
2)
Οι εν λόγω οθόνες χαρακτηρίζονται από μειωμένες ηλεκτρομαγνητικές εκπομπές. Διαθέτουν βήμα κοκκιδωτής οθόνης (“dot pitch”) που αρχίζει από τα 0,41 mm για μεσαίο βαθμό ανάλυσης και μικραίνει όσο αυξάνεται η ανάλυση.
3)
Προκειμένου να αναπαράγουν μικρές αλλά καθαρές εικόνες, οι οθόνες που κατατάσσονται σε αυτή την κλάση χρησιμοποιούν μικρότερα εικονοστοιχεία και υψηλότερες προδιαγραφές συγκλίσεως σε σχέση με τις οθόνες απεικόνισης και τους τηλεοπτικούς δέκτες της κλάσεως 8528. (Σύγκλιση είναι η ικανότητα του ή των εκτοξευτών ηλεκτρονίων να διεγείρουν μόνο ένα επιφανειακό σημείο της καθοδικής οθόνης χωρίς να διεγείρουν τα παρακείμενα σημεία).
4)
Στις οθόνες αυτές η βιντεοσυχνότητα (εύρος ζώνης), η οποία είναι το μέτρο που καθορίζει πόσα σημεία μπορούν να μεταδοθούν ανά δευτερόλεπτο για να σχηματιστεί εικόνα, είναι γενικά 15 MHz ή παραπάνω, ενώ στις οθόνες απεικόνισης (βίντεο μόνιτορ) της κλάσης 8528 το εύρος ζώνης γενικά δεν υπερβαίνει τα 6 MHz. Η συχνότητα οριζόντιας σάρωσης των πρώτων οθονών ποικίλλει ανάλογα με τα πρότυπα που χρησιμοποιούνται για διάφορους τρόπους απεικόνισης και γενικά ανέρχεται από 15 kHz μέχρι πάνω από 155 kHz. Πολλά είδη οθόνης μπορούν να χρησιμοποιούν πολλαπλές συχνότητες οριζόντιας σάρωσης. Η συχνότητα οριζόντιας σάρωσης των οθονών απεικόνισης (βίντεο μόνιτορ) της κλάσης 8528 είναι σταθερή, γενικά της τάξης των 15,6 ή 15,7 kHz, ανάλογα με το πρότυπο τηλεόρασης που χρησιμοποιείται. Επιπλέον, οι οθόνες αυτόματων μηχανών επεξεργασίας πληροφοριών δεν λειτουργούν σύμφωνα με τα διεθνή ή εθνικά πρότυπα συχνότητας που έχουν θεσπιστεί σχετικά με τη διάδοση ραδιοτηλεοπτικών εκπομπών στο κοινό ούτε σύμφωνα με τα πρότυπα συχνότητας που έχουν θεσπιστεί για την τηλεόραση κλειστού κυκλώματος.
5)
Οι οθόνες της παρούσας κλάσης έχουν συχνά μηχανισμούς που καθιστούν δυνατή τη ρύθμιση της κλίσης και της περιστροφής, αντιθαμβωτικές οθόνες που δεν τρεμοσβήνουν και άλλα χαρακτηριστικά εργονομικού σχεδιασμού που προορισμό έχουν να δώσουν στον χειριστή τη δυνατότητα να εργάζεται χωρίς κόπωση επί μεγάλα χρονικά διαστήματα κοντά στην οθόνη.
[…]»
Ως είχαν το 2002, οι επεξηγηματικές σημειώσεις του ΕΣ που αφορούσαν την κλάση 8528 ανέφεραν τα ακόλουθα:
«Στην παρούσα κλάση υπάγονται οι δέκτες τηλεόρασης (περιλαμβανομένων των οθονών απεικόνισης –βίντεο μόνιτορ– και των συσκευών βιντεοπροβολής), ακόμη και αν ενσωματώνουν ραδιοφωνικό δέκτη ή συσκευή εγγραφής ή αναπαραγωγής ήχου ή εικόνας.
Μεταξύ των συσκευών της παρούσας κλάσης μπορούν να αναφερθούν:
1)
Οι δέκτες τηλεόρασης οικιακής χρήσης (επιτραπέζιοι δέκτες, δέκτες-έπιπλα κ.λπ.), περιλαμβανομένων των τηλεοράσεων που λειτουργούν με μάρκες. Εδώ περιλαμβάνονται επίσης οι δέκτες με οθόνη υγρών κρυστάλλων ή με οθόνη πλάσματος.
[...]
Αποκλείονται από την παρούσα κλάση:
α)
Οι οθόνες αυτόματων μηχανών επεξεργασίας πληροφοριών, ακόμη και αν παρουσιάζονται μεμονωμένα (αριθ. 8471).
[...]»
Η ΣΟ
Η ΣΟ, που θεσπίστηκε με τον κανονισμό 2658/87, στηρίζεται στο ΕΣ του οποίου επαναλαμβάνει τις κλάσεις και εξαψήφιες διακρίσεις, ενώ μόνο το έβδομο και το όγδοο ψηφίο αποτελούν ιδιαίτερες υποδιαιρέσεις της.
Κατά το άρθρο 12, παράγραφος 1, του κανονισμού 2658/87, όπως τροποποιήθηκε με τον κανονισμό (ΕΚ) 254/2000 του Συμβουλίου, της 31ης Ιανουαρίου 2000 (
ΕΕ L 28, σ. 16
), η Ευρωπαϊκή Επιτροπή εκδίδει κάθε χρόνο κανονισμό ο οποίος περιλαμβάνει το πλήρες κείμενο της ΣΟ και των συντελεστών των τελωνειακών δασμών, όπως αυτό προκύπτει από τα μέτρα που θεσπίζονται από το Συμβούλιο της Ευρωπαϊκής Ένωσης ή την Επιτροπή. Ο κανονισμός αυτός εφαρμόζεται από την 1η Ιανουαρίου του επόμενου έτους.
Οι μορφές της ΣΟ που εφαρμόζονται στα πραγματικά περιστατικά της κύριας δίκης, τα οποία εκτείνονται από το 2001 έως το 2004, είναι αυτές που προκύπτουν από τους κανονισμούς 2388/2000, 2031/2001, 1832/2002 και 1789/2003. Οι κρίσιμες διατάξεις της ΣΟ, που μνημονεύονται κατωτέρω, έχουν πανομοιότυπη διατύπωση σε εκάστη των μορφών αυτών.
Οι γενικοί κανόνες για την ερμηνεία της ΣΟ, οι οποίοι περιλαμβάνονται στο πρώτο μέρος, τίτλος Ι, Α, αυτής, ορίζουν τα εξής:
«Η κατάταξη των εμπορευμάτων στη [ΣΟ] πραγματοποιείται σύμφωνα με τις παρακάτω αρχές.
[...]
2.
α)
Κάθε αναφορά σ’ ένα είδος μέσα σε ορισμένη κλάση καλύπτει το είδος αυτό, έστω και αν δεν είναι πλήρες ή τελειωμένο, με την προϋπόθεση ότι, στην κατάσταση που παρουσιάζεται, εμφανίζει τα ουσιώδη χαρακτηριστικά του πλήρους ή του τελειωμένου είδους. Καλύπτει επίσης το πλήρες ή τελειωμένο είδος ή αυτό που θεωρείται σαν τέτοιο, βάσει των προηγουμένων διατάξεων, στην περίπτωση που αυτό παρουσιάζεται ασυναρμολόγητο ή αποσυναρμολογημένο.
[...]»
Το δεύτερο μέρος της ΣΟ περιλαμβάνει ένα τμήμα XVI, που φέρει τον τίτλο «Μηχανές και συσκευές, ηλεκτρικό υλικό και τα μέρη τους, συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων και του ήχου για την τηλεόραση, και μέρη και εξαρτήματα των συσκευών».
Οι σημειώσεις 3 και 5 του τμήματος XVI της ΣΟ έχουν ως εξής:
«3.
Εκτός από αντίθετες διατάξεις, οι συνδυασμοί μηχανών διαφόρων ειδών που προορίζονται να λειτουργούν μαζί και που αποτελούν ένα μόνο σώμα, καθώς και οι μηχανές που είναι κατασκευασμένες για να εξασφαλίζουν δύο ή περισσότερες διαφορετικές λειτουργίες, εναλλακτικές ή συμπληρωματικές, κατατάσσονται ανάλογα με την κύρια λειτουργία που χαρακτηρίζει το σύνολο.
[...]
5.
Για την εφαρμογή των προηγούμενων σημειώσεων, η ονομασία “μηχανές” καλύπτει τις μηχανές, συσκευές, διατάξεις, μηχανικές επινοήσεις και διάφορα υλικά που αναφέρονται στις κλάσεις των κεφαλαίων 84 ή 85.»
Το τμήμα XVI της ΣΟ περιέχει ένα κεφάλαιο 84, που τιτλοφορείται «Πυρηνικοί αντιδραστήρες, λέβητες, μηχανές, συσκευές και μηχανικές επινοήσεις. Μέρη αυτών των μηχανών ή συσκευών».
Η σημείωση 5 αυτού του κεφαλαίου 84 έχει ως εξής:
«B.
Οι αυτόματες μηχανές επεξεργασίας πληροφοριών μπορούν να είναι με τη μορφή συστημάτων που περιλαμβάνουν ποικίλο αριθμό διακριτών μονάδων. Με την επιφύλαξη των διαλαμβανομένων στην παράγραφο Ε κατωτέρω, μια μονάδα μπορεί να θεωρείται ότι αποτελεί μέρος του πλήρους συστήματος, εφόσον πληροί το σύνολο των ακόλουθων προϋποθέσεων:
α)
ανήκει σε τύπο που χρησιμοποιείται αποκλειστικά ή κυρίως σε αυτόματο σύστημα επεξεργασίας πληροφοριών·
β)
μπορεί να συνδεθεί με την κεντρική μονάδα επεξεργασίας είτε κατευθείαν είτε μέσω μιας ή περισσοτέρων άλλων μονάδων
και
γ)
μπορεί να δέχεται ή να παρέχει δεδομένα σε μορφή –κωδίκων ή σημάτων– που μπορεί να χρησιμοποιηθεί από το σύστημα.
Γ.
Οι μονάδες μιας αυτόματης μηχανής επεξεργασίας πληροφοριών, που παρουσιάζονται μεμονωμένα, υπάγονται στην κλάση 8471.
[...]
Ε.
Οι μηχανές που προορίζονται για μια ειδική λειτουργία διαφορετική από εκείνη της επεξεργασίας πληροφοριών και που φέρουν ενσωματωμένη ή εργάζονται σε συνδυασμό με αυτόματη μηχανή επεξεργασίας πληροφοριών, κατατάσσονται στην κλάση που αντιστοιχεί στη λειτουργία τους ή, αν δεν υπάρχει, σε μια υπολειμματική κλάση.»
Η σημείωση 7 του κεφαλαίου 84 της ΣΟ έχει ως εξής:
«Εκτός από αντίθετες διατάξεις και με την επιφύλαξη αυτών που ορίζονται στην παραπάνω σημείωση 2, καθώς και στη σημείωση 3 του τμήματος XVI, οι μηχανές πολλαπλών χρήσεων κατατάσσονται στην κλάση που αφορά την κύρια χρήση τους. Αν δεν υπάρχει τέτοια κλάση ή όταν δεν είναι δυνατό να καθοριστεί η κυρία χρήση, οι μηχανές πολλαπλών χρήσεων κατατάσσονται στην κλάση 8479.
[...]»
Η κλάση 8471 της ΣΟ έχει ως εξής:
«8471 Αυτόματες μηχανές επεξεργασίας πληροφοριών και μονάδες αυτών· μαγνητικές ή οπτικές διατάξεις ανάγνωσης, μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών, που δεν κατονομάζονται ούτε περιλαμβάνονται αλλού.
[...]
8471 60 – Μονάδες εισόδου ή εξόδου που μπορούν να περιέχουν στο ίδιο περίβλημα μονάδες μνήμης:
8471 60 10 – – που προορίζονται για πολιτικά αεροσκάφη
– – – Άλλες:
8471 60 40 – – – Εκτυπωτές
8471 60 50 – – – Πληκτρολόγια
8471 60 90 – – – Άλλες
[...]»
Το τμήμα XVI της ΣΟ περιέχει επίσης ένα κεφάλαιο 85, που φέρει τον τίτλο «Μηχανές, συσκευές και υλικά ηλεκτρικά και τα μέρη τους. Συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων και του ήχου για την τηλεόραση, και μέρη και εξαρτήματα των συσκευών αυτών».
Η κλάση 8528 της ΣΟ έχει ως εξής:
«8528 Δέκτες τηλεόρασης με ενσωματωμένη ή μη συσκευή λήψης για τη ραδιοφωνία ή συσκευή εγγραφής ή αναπαραγωγής του ήχου ή εικόνας· οθόνες απεικόνισης (βίντεο μόνιτορ) και συσκευές βίντεοπροβολής:
[...]
– Οθόνες απεικόνισης (βίντεο μόνιτορ):
8528 21 – – Έγχρωμες:
[...]
8528 21 90 – – – Άλλες
[...]»
Ο κανονισμός (EK) 754/2004
Ο κανονισμός (ΕΚ) 754/2004 της Επιτροπής, της 21ης Απριλίου 2004, για την κατάταξη εμπορευμάτων στη συνδυασμένη ονοματολογία (
ΕΕ L 118, σ. 32
), που τέθηκε σε ισχύ μετά τις επίμαχες στην κύρια δίκη εισαγωγές, διευκρίνισε την κατάταξη στη ΣΟ ορισμένων έγχρωμων οθονών πλάσματος, με διαγώνιο οθόνης 106 cm, που διαθέτουν τα χαρακτηριστικά που περιγράφονται στο παράρτημα του εν λόγω κανονισμού.
Η διαφορά της κύριας δίκης και τα προδικαστικά ερωτήματα
Κατά τα έτη 2001-2004, οι αναιρεσείουσες της κύριας δίκης εισήγαγαν στην Ιταλία, από χώρες εκτός Ευρωπαϊκής Ένωσης, οθόνες πλάσματος, των οποίων τα χαρακτηριστικά περιγράφονται από το αιτούν δικαστήριο ως εξής:
—
οι οθόνες αυτές είναι έγχρωμες οθόνες απεικονίσεως και η διάστασή τους αντιστοιχεί σε διαγώνιο 106,6 cm,
—
στην κατάσταση που βρίσκονται κατά τον χρόνο της εισαγωγής τους, οι εν λόγω οθόνες μπορούν μόνο να αναπαράγουν δεδομένα προερχόμενα από αυτόματη μηχανή επεξεργασίας πληροφοριών,
—
ωστόσο, μετά την εισαγωγή κάρτας βίντεο σε υποδοχή που έχει προβλεφθεί προς τούτο, οι ίδιες οθόνες αποκτούν τη δυνατότητα αναμετάδοσης σύνθετων σημάτων βίντεο AV και μπορούν, στην περίπτωση αυτή, να συνδεθούν με συσκευές εγγραφής και αναπαραγωγής ήχου και εικόνας, μονάδες ανάγνωσης DVD, βιντεοκάμερες ή δορυφορικούς τηλεοπτικούς δέκτες,
—
οι εν λόγω οθόνες δεν είναι εξοπλισμένες με κάρτα βίντεο κατά την εισαγωγή τους, αλλά τέτοια κάρτα μπορεί να αγοραστεί χωριστά με μικρό κόστος και τοποθετείται εύκολα στην προς τούτο προβλεπόμενη υποδοχή,
—
κατά τον χρόνο της εισαγωγής τους, οι οθόνες αυτές διαθέτουν δύο ηχεία και ένα τηλεχειριστήριο που μπορούν να χρησιμοποιηθούν μόνον αν η οθόνη χρησιμοποιείται για τη λήψη σύνθετων σημάτων βίντεο AV, μετά την εισαγωγή κάρτας βίντεο, και
—
το εγχειρίδιο οδηγιών χρήσης των εν λόγω οθονών αναφέρει ρητώς τις οπτικοακουστικές δυνατότητες λειτουργίας του προϊόντος και τη δυνατότητα εισαγωγής κάρτας βίντεο για την ενεργοποίηση της λήψεως τηλεοπτικού σήματος.
Για την τελωνειακή διασάφησή τους, οι αναιρεσείουσες της κύριας δίκης κατέταξαν τις εισαχθείσες οθόνες στην κλάση 8471 60 90 της ΣΟ, ως οθόνες προοριζόμενες αποκλειστικά για τη μετάδοση εικόνων προερχόμενων από ηλεκτρονικό υπολογιστή, με συνέπεια την απαλλαγή από δασμούς και την καταβολή φόρου προστιθέμενης αξίας με συντελεστή 20 %.
Η Agenzia θεώρησε ωστόσο ότι οι οθόνες αυτές έπρεπε να καταταγούν στην κλάση 8528 της ΣΟ, η οποία αφορά μεταξύ άλλων τους δέκτες τηλεόρασης και τις οθόνες απεικόνισης (βίντεο μόνιτορ), με συνέπεια την επιβολή δασμών με συντελεστή 14 %.
Οι αναιρεσείουσες της κύριας δίκης άσκησαν προσφυγές ενώπιον του Commissione tributaria provinciale di Milano (φορολογικού δικαστηρίου της επαρχίας του Μιλάνου), το οποίο τις απέρριψε με το σκεπτικό ότι το γεγονός ότι, με την απλή εισαγωγή κάρτας, οι εν λόγω οθόνες αποκτούν τη δυνατότητα λήψεως σύνθετων σημάτων βίντεο απέκλειε την κατάταξή τους στην κλάση 8471 της ΣΟ, στον βαθμό που δεν συνέτρεχε ο απαιτούμενος όρος περί κύριας ή πρωτεύουσας χρήσεως της οθόνης σε αυτόματο σύστημα επεξεργασίας πληροφοριών.
Οι αναιρεσείουσες της κύριας δίκης άσκησαν έφεση κατά των πρωτόδικων αποφάσεων ενώπιον του Commissione tributaria regionale di Milano (φορολογικού δικαστηρίου της περιφέρειας του Μιλάνου). Το δικαστήριο αυτό επιβεβαίωσε την κατάταξη των εισαχθεισών οθονών στη δασμολογική κλάση 8528 της ΣΟ, αλλά έκρινε ότι οι επιβληθείσες διοικητικές κυρώσεις έπρεπε να ακυρωθούν, λόγω αντικειμενικής ερμηνευτικής αβεβαιότητας.
Τόσο οι αναιρεσείουσες της κύριας δίκης όσο και η Agenzia άσκησαν αναίρεση κατά των αποφάσεων που εκδόθηκαν κατ’ έφεση. Με την αναίρεσή τους, οι εν λόγω αναιρεσείουσες ενέμειναν στη θέση τους ότι οι εισαχθείσες οθόνες πρέπει να καταταγούν στη διάκριση 8471 60 90 της ΣΟ, στον βαθμό που οι οθόνες αυτές, κατά τον χρόνο εισαγωγής τους, δεν είχαν κάρτα βίντεο και συνεπώς μπορούσαν να χρησιμοποιηθούν μόνο για τη μετάδοση εικόνων προερχόμενων από ηλεκτρονικό υπολογιστή. Η Agenzia επανέλαβε ότι, κατ’ αυτήν, η βάσιμη κατάταξη των οθονών αυτών ήταν στην κλάση 8528 της ΣΟ και αμφισβήτησε την ακύρωση από το δευτεροβάθμιο δικαστήριο των επιβληθεισών διοικητικών κυρώσεων.
Το αιτούν δικαστήριο εκτιμά ότι οι εισαχθείσες οθόνες πρέπει να καταταγούν στην κλάση 8528 της ΣΟ, η οποία αφορά, μεταξύ άλλων, τους δέκτες τηλεόρασης και τις οθόνες απεικόνισης (βίντεο μόνιτορ), για τους ακόλουθους λόγους. Αφενός, η λήψη σύνθετων σημάτων βίντεο ανήκει στα εγγενή χαρακτηριστικά των οθονών αυτών ακόμη και προ της εισαγωγής κάρτας βίντεο, λαμβανομένης υπόψη της υποδοχής που προβλέπεται προς τούτο. Αφετέρου, κανένας οικονομικής ή τεχνικής φύσεως λόγος δεν δικαιολογεί τον σχεδιασμό των εν λόγω οθονών, οι οποίες αποκτούν τη δυνατότητα λήψεως σύνθετων σημάτων βίντεο μόνο μετά την εισαγωγή κάρτας βίντεο, οπότε η μοναδική πιθανή εξήγηση έγκειται στην πρόθεση καταχρηστικής υπαγωγής στο ευνοϊκότερο δασμολογικό καθεστώς, που προβλέπεται για τις οθόνες ηλεκτρονικού υπολογιστή.
Το αιτούν δικαστήριο διερωτάται επίσης σχετικά με τη δυνατότητα αναδρομικής εφαρμογής των διατάξεων του κανονισμού 754/2004, δυνάμει των οποίων οι εισαχθείσες οθόνες θα έπρεπε να καταταγούν στην κλάση 8528 της ΣΟ.
Υπό τις συνθήκες αυτές, το Corte suprema di cassazione αποφάσισε να αναστείλει την ενώπιόν του διαδικασία και να υποβάλει στο Δικαστήριο τα εξής προδικαστικά ερωτήματα:
«1)
Πρέπει –προ της ενάρξεως ισχύος του κανονισμού [754/2004]– να κατατάσσεται στην κλάση 8471 ή στην κλάση 8528 έγχρωμη οθόνη πλάσματος, με διαγώνιο 106,6 cm, εξοπλισμένη με δύο ηχεία και τηλεχειριστήριο και με ενσωματωμένη υποδοχή για κάρτα βίντεο (χαμηλού κόστους, ευρείας κυκλοφορίας και εύκολης τοποθετήσεως), η οποία δεν εισάγεται στην ημεδαπή μαζί με την οθόνη και με την τοποθέτηση της οποίας η εν λόγω οθόνη δύναται να λαμβάνει σύνθετα σήματα βίντεο AV και να συνδέεται με αυτόματες μηχανές επεξεργασίας πληροφοριών, αλλά και με συσκευές βιντεοφωνικής εγγραφής και αναπαραγωγής, μονάδες ανάγνωσης DVD, βιντεοκάμερες και δορυφορικούς τηλεοπτικούς δέκτες;
2)
Σε περίπτωση αρνητικής απαντήσεως στο προηγούμενο ερώτημα, επιβάλλεται πλέον από τον κανονισμό 754/2004 η κατάταξη της προπεριγραφείσας οθόνης στην κλάση 8528 [της ΣΟ] και, σε περίπτωση καταφατικής απαντήσεως, [έχουν οι συναφείς διατάξεις του εν λόγω κανονισμού] ερμηνευτικό χαρακτήρα και, συνεπώς, αναδρομική ισχύ, υπό την επιφύλαξη της περιπτώσεως εφαρμογής προγενέστερων διατάξεων με ρητή αντίθετη πρόβλεψη;»
Επί των προδικαστικών ερωτημάτων
Επί του πρώτου ερωτήματος
Με το πρώτο ερώτημά του, το αιτούν δικαστήριο ζητεί να διευκρινιστεί αν οι επίμαχες στην κύρια δίκη οθόνες πρέπει να καταταγούν στην κλάση 8471 της ΣΟ ή στην κλάση 8528 της ΣΟ.
Πρέπει να τονιστεί ότι το κείμενο της κλάσεως 8471 της ΣΟ αφορά μεταξύ άλλων τις αυτόματες μηχανές επεξεργασίας πληροφοριών και τις μονάδες τους, ενώ το κείμενο της κλάσεως 8528 της ΣΟ αφορά, μεταξύ άλλων, τους δέκτες τηλεοράσεως και τις οθόνες απεικονίσεως (βίντεο μόνιτορ). Ειδικότερα, στη διάκριση 8471 60 90 της ΣΟ υπάγονται μονάδες εισόδου ή εξόδου, άλλες από εκτυπωτές και πληκτρολόγια, που μπορούν να έχουν στο ίδιο περίβλημα μονάδες μνήμης, ενώ η διάκριση 8528 21 90 της ΣΟ αφορά έγχρωμες οθόνες απεικονίσεως (βίντεο μόνιτορ) (απόφαση Kamino International Logistics, C‑376/07,
EU:C:2009:105
, σκέψη 33).
Ωστόσο, όταν το Δικαστήριο επιλαμβάνεται αιτήσεως προδικαστικής αποφάσεως σε θέματα δασμολογικής κατατάξεως, το έργο του συνίσταται κυρίως στο να αποσαφηνίσει στο εθνικό δικαστήριο τα κριτήρια των οποίων η εφαρμογή θα μπορέσει να δώσει στο τελευταίο τη δυνατότητα να κατατάξει σωστά τα επίμαχα προϊόντα στη ΣΟ και όχι στο να προβεί το ίδιο στην κατάταξη αυτή, τούτο δε πολύ περισσότερο επειδή το Δικαστήριο δεν διαθέτει οπωσδήποτε όλα τα απαραίτητα προς τούτο στοιχεία. Έτσι, το εθνικό δικαστήριο είναι, σε κάθε περίπτωση, σε καλύτερη θέση να το πράξει (αποφάσεις Lohmann και Medi Bayreuth, C‑260/00 έως C‑263/00,
EU:C:2002:637
, σκέψη 26· Digitalnet κ.λπ., C-320/11, C-330/11, C‑382/11 και C‑383/11,
EU:C:2012:745
, σκέψη 61, καθώς και X, C‑380/12,
EU:C:2014:21
, σκέψη 34).
Στο αιτούν δικαστήριο απόκειται να κατατάξει τα επίμαχα στην κύρια δίκη προϊόντα με γνώμονα τις απαντήσεις που θα δοθούν από το Δικαστήριο στα ερωτήματα που του υποβλήθηκαν (απόφαση X,
EU:C:2014:21
, σκέψη 35).
Κατά συνέπεια, το πρώτο ερώτημα πρέπει να αναδιατυπωθεί υπό την έννοια ότι το αιτούν δικαστήριο ερωτά το Δικαστήριο σχετικά με τα κριτήρια που πρέπει να εφαρμόσει, προκειμένου να καθορίσει αν οι επίμαχες στην κύρια δίκη οθόνες πρέπει να καταταγούν στην κλάση 8471 της ΣΟ ή, άλλως, στην κλάση 8528 της ΣΟ.
Πρέπει να υπομνησθεί ότι, κατά πάγια νομολογία, χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως αυτές ορίζονται στο κείμενο των κλάσεων της ΣΟ και των σημειώσεων των τμημάτων ή των κεφαλαίων (βλ., μεταξύ άλλων, αποφάσεις RUMA, C‑183/06,
EU:C:2007:110
, σκέψη 27, καθώς και Medion και Canon Deutschland, C‑208/06 και C‑209/06,
EU:C:2007:553
, σκέψη 34).
Το αποφασιστικό κριτήριο για τη δασμολογική κατάταξη των εμπορευμάτων στη ΣΟ πρέπει να αναζητείται, γενικά, στα αντικειμενικά χαρακτηριστικά και τις ιδιότητες των προϊόντων όπως αυτά παρουσιάζονται προς εκτελωνισμό. Tα αντικειμενικά χαρακτηριστικά και ιδιότητες των προϊόντων πρέπει να μπορούν να εξακριβώνονται κατά τη στιγμή του εκτελωνισμού (αποφάσεις Foods Import, C‑38/95,
EU:C:1996:488
, σκέψη 17, καθώς και Medion και Canon Deutschland,
EU:C:2007:553
, σκέψη 36).
Συναφώς, από τα αντικειμενικά χαρακτηριστικά που απαριθμήθηκαν στη σκέψη 21 της παρούσας αποφάσεως προκύπτει ότι, κατά τον χρόνο της εισαγωγής τους, οι επίμαχες στην κύρια δίκη οθόνες μπορούν μόνο να αναπαράγουν δεδομένα προερχόμενα από αυτόματη μηχανή επεξεργασίας πληροφοριών, αλλά ότι, μετά την εισαγωγή χωριστά πωλούμενης και μικρού κόστους κάρτας βίντεο σε υποδοχή που έχει προβλεφθεί προς τούτο, οι οθόνες αυτές αποκτούν και τη δυνατότητα αναμετάδοσης σύνθετων σημάτων βίντεο AV.
Από αυτά τα αντικειμενικά χαρακτηριστικά προκύπτει επίσης ότι οι οθόνες αυτές διαθέτουν δύο ηχεία και ένα τηλεχειριστήριο που μπορούν να χρησιμοποιηθούν μόνον αν οι εν λόγω οθόνες χρησιμοποιούνται για τη λήψη σύνθετων σημάτων βίντεο και ότι το εγχειρίδιο οδηγιών χρήσης τους αναφέρει ρητώς τις οπτικοακουστικές δυνατότητες λειτουργίας του προϊόντος και τη δυνατότητα εισαγωγής κάρτας βίντεο για την ενεργοποίηση της λήψεως τηλεοπτικού σήματος.
Κατά πάγια όμως νομολογία, ο προορισμός του προϊόντος δύναται να αποτελέσει αντικειμενικό κριτήριο κατατάξεως εφόσον είναι συμφυής με το εν λόγω προϊόν, ο συμφυής δε αυτός χαρακτήρας πρέπει να μπορεί να εκτιμάται σε συνάρτηση με τα αντικειμενικά χαρακτηριστικά και τις αντικειμενικές ιδιότητες του προϊόντος αυτού (βλ. αποφάσεις RUMA,
EU:C:2007:110
, σκέψη 36, και X,
EU:C:2014:21
, σκέψη 39).
Κατ’ εφαρμογή της νομολογίας αυτής, για τη δασμολογική κατάταξη των επίμαχων στην κύρια δίκη οθονών, πρέπει να ληφθεί υπόψη ο συμφυής προορισμός τους, ο οποίος ορίζεται βάσει των αντικειμενικών χαρακτηριστικών τους. Λαμβανομένων υπόψη των αντικειμενικών χαρακτηριστικών που περιγράφηκαν από το αιτούν δικαστήριο, ο συμφυής προορισμός των επίμαχων στην κύρια δίκη οθονών συνίσταται στην αναπαραγωγή, αφενός, δεδομένων προερχόμενων από αυτόματη μηχανή επεξεργασίας πληροφοριών και, αφετέρου, σύνθετων σημάτων βίντεο.
Ειδικότερα, πρέπει να υπογραμμιστεί ότι ο κατασκευαστής των εν λόγω οθονών τις έχει ρητώς σχεδιάσει κατά τρόπον ώστε να έχουν τη δυνατότητα αναπαραγωγής σύνθετων σημάτων βίντεο, ενσωματώνοντας σε αυτές τα στοιχεία που καθιστούν δυνατή την αναπαραγωγή τέτοιων σημάτων μετά την εισαγωγή μικρού κόστους κάρτας βίντεο σε υποδοχή που έχει προβλεφθεί προς τούτο, περιλαμβάνοντας δύο ηχεία και ένα τηλεχειριστήριο που μπορούν να χρησιμοποιηθούν μόνον αν οι ίδιες οθόνες χρησιμοποιούνται για τη λήψη σύνθετων σημάτων βίντεο, και αναγράφοντας τη λειτουργία αυτή στο εγχειρίδιο οδηγιών χρήσης.
Υπό την έννοια αυτή, οι περιστάσεις της υπό κρίση υποθέσεως πρέπει να διακριθούν από αυτές της υποθέσεως επί της οποίας εκδόθηκε η απόφαση Medion και Canon Deutschland (
EU:C:2007:553
) και οι οποίες αφορούσαν βιντεοκάμερες που είχαν τη δυνατότητα, μετά από σχετικό χειρισμό, εγγραφής εικόνων και ήχων προερχόμενων από εξωτερικές βιντεοφωνικές πηγές, πέραν εκείνων που προέρχονταν από την κάμερα και το μικρόφωνο που ήταν ενσωματωμένα στη συσκευή. Συγκεκριμένα, από την απόφαση αυτή προκύπτει ότι οι εν λόγω βιντεοκάμερες δεν είχαν ρητώς σχεδιαστεί για να επιτελούν τη λειτουργία αυτή, καθόσον αποκτούσαν τη δυνατότητα αυτή μόνο μετά από σχετικά πολύπλοκο χειρισμό (βλ., υπό την έννοια αυτή, απόφαση Medion και Canon Deutschland,
EU:C:2007:553
, σκέψεις 40 και 42).
Από τα προεκτεθέντα προκύπτει ότι, για τη δασμολογική κατάταξη οθονών που έχουν τα επίμαχα στην κύρια δίκη αντικειμενικά χαρακτηριστικά που περιέγραψε το αιτούν δικαστήριο, πρέπει να ληφθεί υπόψη ο συμφυής προορισμός τους που συνίσταται στην αναπαραγωγή, αφενός, δεδομένων προερχόμενων από αυτόματη μηχανή επεξεργασίας πληροφοριών και, αφετέρου, σύνθετων σημάτων βίντεο.
Απομένει να καθοριστεί η μέθοδος που πρέπει να ακολουθηθεί για τη δασμολογική κατάταξη των οθονών αυτών, που έχουν τη δυνατότητα αναπαραγωγής, αφενός, δεδομένων προερχόμενων από αυτόματη μηχανή επεξεργασίας πληροφοριών και, αφετέρου, σύνθετων σημάτων βίντεο.
Με την απόφαση Kamino International Logistics (
EU:C:2009:105
) όμως, το Δικαστήριο είχε ήδη την ευκαιρία να αποφανθεί σχετικά με τα κριτήρια που πρέπει να εφαρμόζονται για τη δασμολογική κατάταξη τέτοιων οθονών, που έχουν τη δυνατότητα αναπαραγωγής τόσο δεδομένων προερχόμενων από αυτόματη μηχανή επεξεργασίας πληροφοριών όσο και σύνθετων σημάτων βίντεο.
Στην απόφαση αυτή, το Δικαστήριο υπενθύμισε την πάγια νομολογία κατά την οποία οι σημειώσεις που προηγούνται των κεφαλαίων της ΣΟ, όπως άλλωστε και οι επεξηγηματικές της ονοματολογίας σημειώσεις του ΠΟΤ, είναι σημαντικά μέσα για την εξασφάλιση ομοιόμορφης εφαρμογής του κοινού δασμολογίου και, από μόνες τους, παρέχουν έγκυρα στοιχεία για την ερμηνεία του (βλ. αποφάσεις Siemens Nixdorf, C‑11/93,
EU:C:1994:206
, σκέψη 12, καθώς και Kamino International Logistics,
EU:C:2009:105
, σκέψη 32).
Εν προκειμένω, η σημείωση 5, B, στοιχεία αʹ έως γʹ, του κεφαλαίου 84 της ΣΟ αναφέρει ότι οι οθόνες αυτές υπάγονται στην κλάση 8471 της ΣΟ ως μονάδες αυτόματης μηχανής επεξεργασίας πληροφοριών εφόσον πληρούν τρεις προϋποθέσεις, δηλαδή ανήκουν σε τύπο που χρησιμοποιείται αποκλειστικώς ή κυρίως σε αυτόματο σύστημα επεξεργασίας πληροφοριών, μπορούν να συνδεθούν με την κεντρική μονάδα επεξεργασίας και μπορούν να δέχονται ή να παρέχουν δεδομένα σε μορφή που μπορεί να χρησιμοποιηθεί από το σύστημα (απόφαση Kamino International Logistics,
EU:C:2009:105
, σκέψη 41).
Από κανένα στοιχείο της δικογραφίας που υποβλήθηκε στο Δικαστήριο δεν προκύπτει ότι, στην υπόθεση της κύριας δίκης, δεν πληρούνται η δεύτερη και η τρίτη από τις προαναφερθείσες προϋποθέσεις.
Όσον αφορά την πρώτη προμνησθείσα προϋπόθεση, το Δικαστήριο έχει κρίνει ότι η απλή δυνατότητα αναπαραγωγής εικόνων προερχόμενων από πηγές άλλες πλην αυτόματης μηχανής επεξεργασίας πληροφοριών δεν μπορεί να αποκλείσει την κατάταξη οθόνης στην κλάση 8471 της ΣΟ, λαμβανομένης υπόψη της διατυπώσεως της σημειώσεως 5, B, στοιχείο αʹ, του κεφαλαίου 84 της ΣΟ, που αναφέρεται στις μονάδες που χρησιμοποιούνται «αποκλειστικά ή κυρίως» σε αυτόματο σύστημα επεξεργασίας πληροφοριών (απόφαση Kamino International Logistics,
EU:C:2009:105
, σκέψεις 43 έως 45).
Όσον αφορά τα κριτήρια βάσει των οποίων μπορεί να καθοριστεί αν οθόνες όπως οι επίμαχες στην κύρια δίκη αποτελούν μονάδες του τύπου αυτών που χρησιμοποιούνται «κυρίως» σε αυτόματο σύστημα επεξεργασίας πληροφοριών, το Δικαστήριο είχε ήδη την ευκαιρία να διευκρινίσει ότι πρέπει να χρησιμοποιηθούν οι επεξηγηματικές σημειώσεις σχετικά με την κλάση 8471 του ΕΣ, ειδικότερα δε τα σημεία 1 έως 5 του μέρους του κεφαλαίου I, Δ, του ΕΣ, το οποίο αφορά τις οθόνες αυτόματων μηχανών επεξεργασίας πληροφοριών (απόφαση Kamino International Logistics,
EU:C:2009:105
, σκέψη 59).
Από τα εν λόγω σημεία προκύπτει ότι οι οθόνες που χρησιμοποιούνται κυρίως σε αυτόματο σύστημα επεξεργασίας πληροφοριών μπορούν να προσδιοριστούν, πέρα από το γεγονός ότι δεν έχουν κατάλληλη θύρα για σύνδεση με συστήματα επεξεργασίας δεδομένων, από άλλα τεχνικά χαρακτηριστικά, ιδίως δε από το γεγονός ότι έχουν σχεδιαστεί για να εργάζεται ο χρήστης κοντά σε αυτές, ότι δεν έχουν δυνατότητα αναπαραγωγής τηλεοπτικών σημάτων, ότι έχουν μειωμένες ηλεκτρομαγνητικές εκπομπές, ότι το βήμα τους κοκκιδωτής οθόνης αρχίζει από 0,41 για μεσαίο βαθμό ανάλυσης και μικραίνει όσο αυξάνεται η ανάλυση, ότι το εύρος ζώνης τους είναι 15 MHz ή παραπάνω και ότι οι διαστάσεις των εικονοστοιχείων στην οθόνη είναι μικρότερες απ’ ό,τι στα βίντεο μόνιτορ της κλάσεως 8528 του ΕΣ, ενώ η σύγκλιση των οθονών είναι ισχυρότερη από αυτή των βίντεο μόνιτορ (απόφαση Kamino International Logistics,
EU:C:2009:105
, σκέψη 60).
Συναφώς, η Επιτροπή τόνισε ότι από ορισμένα αντικειμενικά χαρακτηριστικά των επίμαχων στην κύρια δίκη οθονών, που περιγράφηκαν στη σκέψη 21 της παρούσας αποφάσεως, φαίνεται να προκύπτει ότι οι οθόνες αυτές δεν προορίζονται για να χρησιμοποιούνται κυρίως για την αναπαραγωγή δεδομένων προερχόμενων από αυτόματη μηχανή επεξεργασίας πληροφοριών, λόγω του ότι, μεταξύ άλλων, οι σημαντικές διαστάσεις τους αντιστοιχούν σε διαγώνιο 106,6 cm, ότι το βήμα κουκίδας τους είναι μεγαλύτερο από 0,41 και ότι διαθέτουν δύο ηχεία και ένα τηλεχειριστήριο που μπορούν να χρησιμοποιηθούν μόνον αν η οθόνη χρησιμοποιείται για τη λήψη σύνθετων σημάτων βίντεο.
Εναπόκειται στο αιτούν δικαστήριο να καθορίσει, βάσει των αντικειμενικών χαρακτηριστικών των επίμαχων στην κύρια δίκη οθονών και, ιδίως, αυτών που μνημονεύονται στις επεξηγηματικές σημειώσεις σχετικά με την κλάση 8471 του ΕΣ, ειδικότερα στα σημεία 1 έως 5 του μέρους του κεφαλαίου I, Δ, το οποίο αφορά τις οθόνες αυτόματων μηχανών επεξεργασίας πληροφοριών, αν οι επίμαχες στην κύρια δίκη οθόνες είναι συσκευές απεικόνισης που χρησιμοποιούνται αποκλειστικά σε αυτόματο σύστημα επεξεργασίας πληροφοριών και αν πρέπει, κατά συνέπεια, να καταταγούν στη διάκριση 8471 60 90 της ΣΟ.
Λαμβανομένων υπόψη των ανωτέρω σκέψεων, στο πρώτο ερώτημα πρέπει να δοθεί η απάντηση ότι, για τη δασμολογική κατάταξη στη ΣΟ οθονών που έχουν τα επίμαχα στην κύρια δίκη αντικειμενικά χαρακτηριστικά, πρέπει να ληφθεί υπόψη ο συμφυής προορισμός τους που συνίσταται στην αναπαραγωγή, αφενός, δεδομένων προερχόμενων από αυτόματη μηχανή επεξεργασίας πληροφοριών και, αφετέρου, σύνθετων σημάτων βίντεο. Τέτοιου είδους οθόνες πρέπει να καταταγούν στη διάκριση 8471 60 90 της ΣΟ αν χρησιμοποιούνται αποκλειστικά ή κυρίως σε αυτόματο σύστημα επεξεργασίας πληροφοριών, υπό την έννοια της σημειώσεως 5, B, στοιχείο αʹ, του κεφαλαίου 84 της ΣΟ, ή στη διάκριση 8528 21 90 της ΣΟ αν τούτο δεν ισχύει, πράγμα που εναπόκειται στο αιτούν δικαστήριο να καθορίσει βάσει των αντικειμενικών χαρακτηριστικών των επίμαχων στην κύρια δίκη οθονών και, ιδίως, αυτών που μνημονεύονται στις επεξηγηματικές σημειώσεις σχετικά με την κλάση 8471 του ΕΣ, ειδικότερα στα σημεία 1 έως 5 του μέρους του κεφαλαίου I, Δ, το οποίο αφορά τις οθόνες αυτόματων μηχανών επεξεργασίας πληροφοριών.
Επί του δευτέρου ερωτήματος
Με το δεύτερο ερώτημά του, το αιτούν δικαστήριο ερωτά, κατ’ ουσίαν, το Δικαστήριο αν ο κανονισμός 754/2004 πρέπει να εφαρμοσθεί αναδρομικώς.
Ο κανονισμός 754/2004 επιβάλλει την κατάταξη στην κλάση 8528 21 90 της ΣΟ έγχρωμων οθονών πλάσματος, με διαγώνιο οθόνης 106 cm, που διαθέτουν τα χαρακτηριστικά που περιγράφονται στο παράρτημα του εν λόγω κανονισμού. Από τη δικογραφία που υποβλήθηκε στο Δικαστήριο προκύπτει ότι οι εισαγωγές των επίμαχων στην κύρια δίκη προϊόντων πραγματοποιήθηκαν σε ημερομηνία προγενέστερη της ενάρξεως της ισχύος του κανονισμού 754/2004.
Κατά πάγια όμως νομολογία, η αρχή της ασφαλείας δικαίου δεν επιτρέπει την αναδρομική εφαρμογή ενός κανονισμού, τούτο δε ανεξάρτητα από τις ευνοϊκές ή δυσμενείς συνέπειες που η εν λόγω εφαρμογή μπορεί να έχει για τον ενδιαφερόμενο, εκτός και αν γίνεται επαρκώς σαφής μνεία, είτε στη διατύπωση είτε στους στόχους του, επιτρέπουσα τη συναγωγή του συμπεράσματος ότι ο κανονισμός δεν ισχύει μόνο για το μέλλον (απόφαση Duchon, C‑290/00,
EU:C:2002:234
, σκέψη 21 και εκεί παρατιθέμενη νομολογία). Εν προκειμένω, από κανένα από τα στοιχεία που περιέχονται στο προοίμιο του κανονισμού 754/2004, στο γράμμα των διατάξεών του ή στο παράρτημά του δεν προκύπτει ότι ο κανονισμός αυτός πρέπει να εφαρμοστεί αναδρομικώς.
Εν πάση περιπτώσει, το Δικαστήριο είχε ήδη την ευκαιρία να διευκρινίσει ότι κανονισμός που ορίζει τις προϋποθέσεις κατατάξεως σε δασμολογική κλάση ή διάκριση της ΣΟ δεν μπορεί να έχει αναδρομικά αποτελέσματα (βλ., υπό την έννοια αυτή, αποφάσεις Siemers, 30/71,
EU:C:1971:111
, σκέψη 8; Gervais‑Danone, 77/71,
EU:C:1971:129
, σκέψη 8, και Biegi, 158/78,
EU:C:1979:87
, σκέψη 11).
Κατά συνέπεια, στο δεύτερο ερώτημα πρέπει να δοθεί η απάντηση ότι ο κανονισμός 754/2004 δεν μπορεί να εφαρμοσθεί αναδρομικώς.
Επί των δικαστικών εξόδων
Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.

Για τους λόγους αυτούς, το Δικαστήριο (δέκατο τμήμα) αποφαίνεται:

1)
Για τη δασμολογική κατάταξη στη συνδυασμένη ονοματολογία που περιέχεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο, όπως τροποποιήθηκε διαδοχικά από τον κανονισμό (ΕΚ) 2388/2000 της Επιτροπής, της 13ης Οκτωβρίου 2000, τον κανονισμό (ΕΚ) 2031/2001 της Επιτροπής, της 6ης Αυγούστου 2001, τον κανονισμό (ΕΚ) 1832/2002 της Επιτροπής, της 1ης Αυγούστου 2002, και τον κανονισμό (ΕΚ) 1789/2003 της Επιτροπής, της 11ης Σεπτεμβρίου 2003, οθονών που έχουν τα επίμαχα στην κύρια δίκη αντικειμενικά χαρακτηριστικά, πρέπει να ληφθεί υπόψη ο συμφυής προορισμός τους που συνίσταται στην αναπαραγωγή, αφενός, δεδομένων προερχόμενων από αυτόματη μηχανή επεξεργασίας πληροφοριών και, αφετέρου, σύνθετων σημάτων βίντεο. Τέτοιου είδους οθόνες πρέπει να καταταγούν στη διάκριση 8471 60 90 της συνδυασμένης ονοματολογίας αν χρησιμοποιούνται αποκλειστικά ή κυρίως σε αυτόματο σύστημα επεξεργασίας πληροφοριών, υπό την έννοια της σημειώσεως 5, B, στοιχείο αʹ, του κεφαλαίου 84 της συνδυασμένης ονοματολογίας, ή στη διάκριση 8528 21 90 της ονοματολογίας αυτής αν τούτο δεν ισχύει, πράγμα που εναπόκειται στο αιτούν δικαστήριο να καθορίσει βάσει των αντικειμενικών χαρακτηριστικών των επίμαχων στην κύρια δίκη οθονών και, ιδίως, αυτών που μνημονεύονται στις επεξηγηματικές σημειώσεις σχετικά με την κλάση 8471 του εναρμονισμένου συστήματος που θεσπίστηκε με τη διεθνή σύμβαση για το εναρμονισμένο σύστημα ονοματολογίας και κωδικοποίησης των εμπορευμάτων, η οποία συνήφθη στις Βρυξέλλες στις 14 Ιουνίου 1983, και το τροποποιητικό της πρωτόκολλο της 24ης Ιουνίου 1986, ειδικότερα στα σημεία 1 έως 5 του μέρους του κεφαλαίου I, Δ, του εναρμονισμένου αυτού συστήματος, το οποίο αφορά τις οθόνες αυτόματων μηχανών επεξεργασίας πληροφοριών.

2)
Ο κανονισμός (ΕΚ) 754/2004 της Επιτροπής, της 21ης Απριλίου 2004, για την κατάταξη εμπορευμάτων στη συνδυασμένη ονοματολογία, δεν μπορεί να εφαρμοσθεί αναδρομικώς.

(υπογραφές)
(
*1
)	Γλώσσα διαδικασίας: η ιταλική.